Giorgia Meloni

Giorgia Meloni (født 15. januar 1977 i Roma) er en italiensk politiker. Hun er Italias statsminister fra 22. oktober 2022. Hun ble i 2014 valgt som leder av partiet Italias brødre (Fratelli d’Italia, FdI), og har siden september 2020 vært leder av europapartiet Europeiske konservative og reformatorer. I Silvio Berlusconis fjerde regjering var hun fra 2008 til 2011 ungdoms- og idrettsminister, og var da tidenes yngste statsråd i en italiensk regjering.


== Liv og virke ==


=== Bakgrunn ===
Meloni vokste opp med sin mor og sin storesøster Arianna (født 1975) i den romerske arbeiderbydelen Garbatella (Municipio VIII). Faren Francesco Meloni, som var fra Sardinia og var skatterådgiver, forlot familien da hun var ett år gammel, og utvandret til Kanariøyene. Hun besøkte ham hvert år, frem til 1989 da de kom i alvorlig krangel, og deretter var kontakten brutt. I et intervju i 2006 betegnet Giorgia Meloni sin far som en overbevist kommunist. Det traumatiske bruddet med ham tok det år for henne å overvinne; etter hennes eget utsagn bidro det til å prege henne med en «kjempende» karakter.Hennes sicilianske mor, Anna Paratore, var aktiv i det nyfascistiske Movimento Sociale Italiano og senere i etterfølgerpartiet Alleanza Nazionale. Moren forfattet over 140 kjærlighetsromaner under preudonymet Josie Bell.Søsteren Arianna giftet seg med Francesco Lollobrigida, og ble den italienske landbruksminister den 22. oktober 2022.


=== Politikk ===
Giorgia Meloni var 15 år gammel da hun meldte seg inn i partiet Movimento Sociale Italiano (Den italienske sosialbevegelsen, forkortet MSI). 
Hun ble innvalgt til Italias deputertkammer første gang i 2006, 28 år gammel. I Silvio Berlusconis fjerde regjering var hun fra 2008 til 2011 ungdoms- og idrettsminister, og var da tidenes yngste statsråd i en italiensk regjering. Hun ble i 2014 valgt som leder av partiet Italias brødre.
Ved valget i Italia høsten 2022 stod Meloni på høyrefløyen i det italienske politiske bildet. Hun talte for fedrelandet og familien, om identitet og kjønn, for tradisjon og religiøs tro. Hun polemiserte mot illegale innvandrere, men tok legale innvandrere og mennesker av enhver hudfarge i forsvar.Hun var mot godkjennelse av likekjønnet ekteskap, men kritiserte forfølgelsen av homofile i muslimske land. Hun gikk mot abort og surrogati, men for kvinners likestilling. I utenrikspolitikken var hun positiv til USA og NATO, men kritiserte byråkratiet i Brussel.De tre partiene på høyresiden, Italias brødre, Lega per Salvini Premier (Ligaen) og Forza Italia, vant valget med 43,8 prosent av stemmene. Den 21. oktober 2022 fikk Meloni i oppdrag av Italias president å danne ny regjering, og hun overtok som statsminister dagen etter. Hun ble da Italias første kvinnelige statsminister.


=== Forholdet til fascismen ===
Det har i pressen vært stilt spørsmål ved Melonis forhold til fascismen. Meloni har som etablert politiker uttalt at hennes forhold til fascismen er «avslappet», uten å forklare nærmere hva hun mente med det. Mussolinis rasisme og antidemokratiske holdninger har hun tatt avstand fra. Den tyske avisen Frankfurter Allgemeine Zeitung kalte henne i 2022 for «Den post-fascistiske» (Die Postfaschistin), som forutsetningsvis var noe annet enn nyfascistisk.


=== Familie ===
Meloni er samboer med en fire år yngre mann som hun har en datter sammen med. Datteren var fem år i 2022.


== Bøker av Meloni ==
Meloni, Giorgia (2011). Noi crediamo. Saggi (italiensk). Podda, Stefano (curator) (paperback utg.). Milan: Sperling & Kupfer, Mondadori. s. XXVII, 164. ISBN 978-8-8200-4932-4. OCLC 898518765. Arkivert fra originalen 2. oktober 2022. Besøkt 14. august 2022  – via Google Books. 
Meloni, Giorgia; Meluzzi, Alessandro; Mercurio, Valentina (2019). Mafia nigeriana. Origini, rituali, crimini. I saggi (italiensk) (paperback utg.). Mantova: Oligo Editore. ISBN 978-8-8857-2325-2. Arkivert fra originalen 28. september 2022. Besøkt 14. august 2022  – via Google Books. 
Meloni, Giorgia (2021). Io sono Giorgia, le mie radici, le mie idee. Saggi (italiensk) (paperback utg.). Rome: Rizzoli. ISBN 978-8-8171-5468-0. Arkivert fra originalen 27. oktober 2022  – via Google Books. 


== Referanser ==


== Eksterne lenker ==
 (it) Offisielt nettsted 
(en) Giorgia Meloni – kategori av bilder, video eller lyd på Commons